SPALI เปิดตัว 3 โครงการใหม่ มูลค่ารวม 5.77 พันลบ.ในก.ย.นี้
SPALI เปิดตัว 3 โครงการใหม่ย่านฝั่งธนบุรี มูลค่ารวม 5.77 พันลบ.ในก.ย.นี้
5 ก.ย. 2560

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า บริษัทเตรียมพัฒนาโครงการคอนโดมิเนียมแห่งใหม่ในย่านฝั่งธนบุรี พร้อมเปิดตัวในเดือน ก.ย.นี้ จำนวน 3 โครงการ โดยมีเอกลักษณ์การออกแบบ และไลฟ์สไตล์ที่โดดเด่นแตกต่างกัน บนทำเลที่น่าจับจองเป็นเจ้าของห้องชุดพักอาศัย ภายใต้ 3 แบรนด์ “พรีเมียร์” “ลอฟท์” และ “ปาร์ค”
ทั้งนี้โครงการที่เปิดตัวสู่ตลาดในวันที่ 22-24 ก.ย.บริษัทพัฒนาเป็นคอนโดมิเนียมหรู บนพื้นที่กว่า 5 ไร่ มูลค่า 2,800 ล้านบาท ภายใต้แบรนด์ “ศุภาลัย พรีเมียร์ เจริญนคร” ส่วนอีก 2 โครงการที่จะเปิดจองพร้อมกัน วันที่ 7-13 ก.ย.60 คือ “ศุภาลัย ลอฟท์ สถานีแยกไฟฉาย” คอนโดมิเนียมหรู บนพื้นที่ประมาณ 2 ไร่กว่า มูลค่า 1,170 ล้านบาท
ขณะที่ “ศุภาลัย ปาร์ค สถานีตลาดพลู” บนทำเลพื้นที่ประมาณ 4 ไร่ มูลค่า 1,800 ล้านบาท ด้วยแนวคิด “The Beginning of next step” ทุกก้าวที่ลงตัว Balance ชีวิตสมบูรณ์แบบ ใกล้รถไฟฟ้าสถานีตลาดพลูเพียง 250 เมตร